Okresná prokuratúra Poprad 
Štefánikova 11, 058 01 Poprad 1 	

Sp. zn. : 1 Pv 868/07/7706	Poprad, 31.10.2012
EEČ : 2-57-169-2012

U Z N E S E N I E

Trestná vec:	obvinený XXXXX 
Zločin:	Falšovanie, pozmeňovanie a neoprávnená výroba peňazí a cenných papierov podľa § 270 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Poprad
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa  15.10.2007 na autobusovej stanici v XXXXX - Vysoké Tatry, okres Poprad, predal  3 kusy  bankoviek  nominálnych  hodnôt  100,- €  sériových čísel  U01397526452, U01397526452, X09345716235, dátumy emisie  2002 aj napriek  tomu, že  vedel, že  ide  o falzifikáty, XXXXX, XXXXX ktorá ich dňa 16.10.2007 v čase o 13.30 hodine  chcela  zameniť za slovenské koruny v zmenárni XXXXX, kde ich  zadržal zamestnanec zmenárne,  pretože  bankovky nevykazovali dostatočné ochranné znaky  a následne na  základe  posudku  číslo OBM-10/130/2007 zo dňa 23.10.2007 vyhotoveného oddelením  analýzy  bankoviek a centra falzifikátov  Národnej banky Slovenska v Bratislave, bolo zistené, že sa jedná o falzifikáty  stupňa nebezpečnosti „3 - podarený,  a taktiež  na  neznámom  mieste  a v nezistenom  čase  vyrobil, sfalšoval  a dal do obehu  3 kusy  bankoviek  v nominálnej  hodnote  100,- €  sériové  čísla  U01397526452, U06527526045, X09345716240, ktoré dňa  16.10.2007 vystupujúc  pod  menom  XXXXX, XXXXX  predložil v zmenárni na recepcii  XXXXX, XXXXX  a.s. , pričom predmetné  bankovky  prevzala  pracovníčka  tohto  hotela, ktoré  tieto  bankovky  následne vydala,
lebo je trestné stíhanie neprípustné podľa § 9 odsek 1 písmeno g
Odôvodnenie:
	Uzneseniami vyšetrovateľa  Policajného zboru Okresného riaditeľstva Policajného zboru, Úradu justičnej a kriminálnej polície Poprad, XXXXX a vyšetrovateľa Policajného zboru Okresného riaditeľstva Policajného zboru, Úradu justičnej a kriminálnej polície v Bardejove, spisová značka XXXXX  bolo vznesené  obvinenie XXXXX pre zločin  falšovania, pozmeňovania a neoprávnenej výroby  peňazí a cenných papierov podľa     § 270 odsek 2 Trestného  zákona, ktorého sa  dopustil na tom  skutkovom  základe ako je  uvedené  vo výrokovej časti  tohto  uznesenia.       

	Tieto  trestné  veci  vyšetrovateľ  Policajného zboru  Okresného riaditeľstva Policajného zboru, Úradu justičnej a kriminálnej polície  Poprad  spojil na  spoločné konanie uznesením  sXXXXX. 

	Trestné stíhanie obvineného XXXXX  bolo uznesením  vyšetrovateľa Policajného zboru  Okresného riaditeľstva  Policajného zboru, Úradu justičnej a kriminálnej polície Poprad, spisová značka XXXXX prerušené podľa § 228 odsek 2, písmena  a/ Trestného poriadku,  pretože  pre  neprítomnosť  obvineného nebolo možné vec  náležite objasniť.  

	Dňa 03.07.2009 vypracovala  Okresná prokuratúra Poprad  pod sp. zn. 1Pv 868/07 žiadosť o prevzatie  trestného stíhania adresovanú XXXXX  v Dzierźoniówe, Poľská republika proti  obvinenému XXXXX, trestne  stíhanému pre uvedený trestný čin na území Slovenskej republiky. Vyšetrovací  spis spolu  so žiadosťou o prevzatie trestného stíhania  bol  následne  odstúpený  na ďalšie  konanie  Okregovej prokuratúre Wroclaw. 

	XXXXX XXXXX bol obvinený  XXXXX  uznaný vinným zo spáchania  trestnej činnosti, pre  ktorú  mu  bolo na území  Slovenskej republiky  vznesené  obvinenie, bolo  uznané, že  obvinený  spáchal  trestné činy  podobným spôsobom  a bol uznaný vinným zo spáchania  trestného činu  podľa  článku  310 § 2 Trestného poriadku  Poľskej republiky  a článku 286 § 1 Trestného  zákona  Poľskej republiky  spolu s článkom 11 § 2 Trestného  zákona  Poľskej republiky  spolu s článkom 12 Trestného  zákona Poľskej republiky, za čo mu bol  uložený  trest odňatia slobody  v trvaní  2 rokov, výkon ktorého mu bol podmienečne  odložený  na  skúšobnú dobu v trvaní  5 rokov, ďalej mu bola uložená peňažná pokuta  a taktiež  bol  zaviazaný k náhrade  škody  vo výške 300,- € pre poškodenú  XXXXX  a k náhrade  škody  vo výške  300,- € v prospech  poškodenej  spoločnosti  XXXXX XXXXX. Tento  rozsudok nadobudol právoplatnosť  dňa 15.10.2011. 

	Okresný prokurátor v Poprade  uznesením  spisová značka  1Pv 868/07 zo dňa 03.09.2012 podľa § 228 odsek 5 Trestného poriadku  pokračoval v trestnom stíhaní  proti obvinenému XXXXX na území Slovenskej republiky.  

	Podľa § 215 odsek 1, písmeno d/ Trestného poriadku  prokurátor  zastaví  trestné stíhanie  ak je  trestné  stíhanie neprípustné  podľa § 9 Trestného poriadku. 

	Podľa § 9 odsek 1, písmeno g/ Trestného poriadku trestné stíhanie nemožno začať  a ak už bolo začaté  nemožno v ňom pokračovať  a musí byť  zastavené, ak tak  ustanovuje  medzinárodná  zmluva. 

	Podľa  článku 63 Zmluvy  medzi  Československou  socialistickou republikou a Poľskou ľudovou republikou o právnej pomoci  a úprave  právnych vzťahov v občianskych, rodinných, pracovných  a trestných veciach po prevzatí  trestného stíhania  justičné  orgány dožadujúcej  zmluvnej strany  nemôžu pokračovať v trestnom konaní  proti tej istej osobe  pre ten istý  skutok.  

	Z dôvodu existencie  právoplatného meritórneho rozhodnutia príslušného justičného orgánu cudzieho štátu v tomto  prípade  XXXXX  vydaného v tejto trestnej veci na  základe  žiadosti príslušného justičného orgánu  Slovenskej republiky  o prevzatie  trestného stíhania  v tejto trestnej veci, ktoré bolo odovzdané  slovenskou stranou  v súlade  s príslušnými ustanoveniami medzinárodnej zmluvy, ktorými je  Slovenská  republika  viazaná, nie je možné  viac  v začatom trestnom  stíhaní na území  Slovenskej republiky  pokračovať  a to s poukazom na  príslušné  ustanovenie medzinárodnej zmluvy. Na podklade uvedeného možno konštatovať viazanosť Slovenskej republiky  právoplatným meritórnym rozhodnutím  justičného orgánu Poľskej republiky vo veci  prevzatého  trestného stíhania  poľskou stranou. 

	Vzhľadom na  vyššie  uvedené skutočnosti, s odvolaním sa na ustanovenia  Trestného poriadku a ustanovenia  medzinárodnej zmluvy, bolo potrebné trestné stíhanie  proti obvinenej osobe menom XXXXX  zastaviť a to z dôvodov  uvedených v § 215 odsek 1, písmeno  d/ Trestného  poriadku s poukazom na  ustanovenia § 9 odsek 1, písmeno g/ Trestného poriadku.  

Poučenie:
Proti  tomuto  uzneseniu  je prípustná  sťažnosť, ktorú možno podať 
do 3 /troch/ dní  od  jeho  doručenia  na Okresnú prokuratúru v Poprade. 
 Sťažnosť  má  odkladný  účinok  /§ 215 odsek 6 Trestného poriadku/. 

JUDr. Karol Daniel
prokurátor